KIRJALLINEN KYSYMYS E-0287/02 esittäjä(t): Monica Frassoni (Verts/ALE) komissiolle. Gardaland-huvipuiston laajennushanke Castelnuovo del Gardassa Italiassa.



Virallinen lehti nro 172 E , 18/07/2002 s. 0175 - 0176



KIRJALLINEN KYSYMYS E-0287/02 esittäjä(t): Monica Frassoni (Verts/ALE) komissiolle (8. helmikuuta 2002) Aihe: Gardaland-huvipuiston laajennushanke Castelnuovo del Gardassa Italiassa Kysymyksen esittäjä ilmoitti aiemmin esittämässään kysymyksessä E-2653/00(1), että Castelnuovo del Gardan kunta (Verona) oli tehnyt joitakin muutoksia voimassa olevassa asemamakaavassa määrättyyn maankäyttöön Gardaland-huvipuiston laajentamiseksi (Veneton alueen 6. heinäkuuta 1999 hyväksymä yleinen muutos Castelnuovon kunnan asemakaavaan, DGR n:o 2340). Yksi muutoksista koskee kongressialuetta D5e1, jota varten hyväksyttiin lopullisesti 24. lokakuuta 2001 Gardalandin hotellialueen kaavoitussuunnitelma (kunnanvaltuuston päätös n:o 44). Ennen kaavoitussuunnitelman toteuttamista ei ole tehty minkäänlaista ympäristövaikutuksia koskevaa tarkastusta (screening), vaikka kyseisen hankkeen voidaan katsoa kuuluvan johonkin seuraavista ryhmistä: huvipuistot, kaupunkialueiden ulkopuolella sijaitsevat lomakylät ja hotellikompleksit, kaikki muutokset tai laajennukset liitteessä I tai liitteessä II mainittuihin sellaisiin hankkeisiin, joille on jo myönnetty lupa, jotka on jo toteutettu tai joita parhaillaan toteutetaan, jos muutoksesta tai laajennuksesta voi olla merkittävää haittaa ympäristölle (direktiivi 97/11/EY(2), liite II). Hankkeeseen kuuluu arviolta 100 000 neliömetrin laajuisen, Gardaland-huvipuiston toimintoihin liittyvän hotelli-, kongressi- ja virkistysalueen rakentaminen alueella, jonka luonto on varsin haavoittuva ja johon kohdistuu nykyisin huomattavia rakentamiseen liittyviä paineita. On syytä ottaa huomioon, että Gardajärven veronalaisten hotellinomistajien liitto esitti 12. marraskuuta 2001 vetoomuksen Gardajärven eteläisen alueen kuntia koskevia laajoja rakennushankkeita vastaan, jotka uhkaavat alueen matkailuteollisuuden perustan muodostavaa luonnonperintöä ja joita varten Veneton alue hyväksyy näinä päivinä erityisen aluesuunnitelman(3). Aikooko komissio ryhtyä toimiin, jotta Gardaland-huvipuiston hankkeelle tehtäisiin ympäristövaikutuksia koskeva tarkastus (screening) sen selvittämiseksi, täytyykö sille tehdä ympäristövaikutusten arviointi? (1) EYVL C 136 E, 8.5.2001, s. 68. (2) EYVL L 73, 14.3.1997, s. 5. (3) Veneton korkeimman aluesuunnitteluelimen Gardajärveä koskevan aluesuunnitelman linjauksissa (ks. Veneton maakuntaneuvoston toimenpide n:o 250/1991) puhutaan selvästi luonnonvarojen ja maisemien varjelusta ja, sen seurauksena, rakennustoimien rajoittamisesta. Margot Wallströmin komission puolesta antama vastaus (21. maaliskuuta 2002) Komission mielestä ohjelmat ja suunnitelmat eivät kuulu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) soveltamisalaan, ei ennen direktiivin muuttamista 3. maaliskuuta 1997 annetulla neuvoston direktiivillä 97/11/EY eikä sen jälkeen. Jos suunnitelman katsottaisiin olennaisilta osiltaan muistuttavan hanketta, siihen sovellettaisiin direktiiviä 85/337/ETY. Parlamentin jäsenen toimittamien nykyisten tietojen perusteella ei kuitenkaan ole pääteltävissä, että 24. lokakuuta 2001 hyväksyttyä hotellialueen kaavoitussuunnitelmaa voitaisiin pitää hankkeena. Tästä syystä ja kun otetaan huomioon, että valitukselle, joka koskee edellä mainitun ympäristövaikutusten arviointia koskevan direktiivin soveltamista erityistapauksiin, ei ole erityisiä perusteita, direktiiviä ei voida tällä hetkellä katsoa rikotun. Komissio pystyisi selvittämään asiaa, jos parlamentin jäsen toimittaisi yksityiskohtaisia tietoja, joiden perusteella asiaa voidaan arvioida suhteessa ympäristövaikutusten arviointia koskevaan direktiiviin. Tiettyjen suunnitelmien ja ohjelmien ympäristövaikutusten arvioinnista 27. kesäkuuta 2001 annetun Euroopan parlamentin ja neuvoston direktiivin 2001/42/EY(2) mukaan tietyistä suunnitelmista ja ohjelmista, joilla todennäköisesti on huomattavia vaikutuksia ympäristöön, on tehtävä ympäristövaikutusten arviointi. Jäsenvaltioita ei kuitenkaan vielä tällä hetkellä velvoiteta soveltamaan direktiivin säännöksiä. Jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan ennen 21. heinäkuuta 2004. (1) EYVL L 175, 5.7.1985. (2) EYVL L 197, 21.7.2001.